Offentliggørelse af varespecifikationen med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2019/C 434/12)

Europa-Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang kan findes i Kommissionens DOOR-database.

VARESPECIFIKATION FOR EN GARANTERET TRADITIONEL SPECIALITET

»KARJALANPIIRAKKA«

EU-nr.: TSG-FI-0015-AM01 — 8.5.2019

Finland

1. Betegnelse, der skal registreres

»Karjalanpiirakka«

2. Produkttype

Kategori 2.24. Brød, wienerbrød, kager, konfekturevarer, kiks og andet bagværk

3. Begrundelse for registrering

3.1. Produktet

☒ er resultatet af en produktionsmåde, forarbejdning eller sammensætning, som svarer til den traditionelle praksis for det pågældende produkt eller den pågældende fødevare

☐ er fremstillet af de råvarer eller ingredienser, der traditionelt har været anvendt

De afgørende faktorer for den traditionelle fremstilling af »Karjalanpiirakka«, som er en slags »karelsk lille tærte« eller en »karelsk pirog«, er følgende: Dejen udrulles så tyndt som muligt, til den er næsten gennemsigtig, til runde eller ovaler forme af en diameter eller længde på 10-24 cm. Fyldet fordeles på midten og ud til 1-2 cm fra kanten. Dernæst foldes kanterne ind mod, men ikke helt hen over, fyldet, så man ender med en pirog, der er åben på midten. Kanterne knibes let til et bølgeformet mønster hele vejen rundt. Piroggerne bages ved høj temperatur i kort tid, hvilket gør dejen sprød og giver produktet dets særlige smag.

3.2. Betegnelsen

☒ har traditionelt været brugt til at betegne det bestemte produkt

☐ udtrykker produktets traditionelle eller særlige karakter

»Karjalanpiirakka« stammer fra 1600-1700-tallet fra et område i det vestlige Finland, hvorefter opskriften har bredt sig til resten af Finland og endda til Sverige med de finsktalende karelere, der blev fordrevet under 2. Verdenskrig. Den ovale og let åbne udgave, som er formet som en pirog, har fået betegnelsen »Karjalanpiirakka«, hvilket betyder »karelsk pirog«, efter at den blev kendt uden for Karelien.

4. Beskrivelse

4.1. Beskrivelse af det produkt, som betegnelsen i punkt 1 henviser til, herunder dets vigtigste fysiske, kemiske, mikrobiologiske eller organoleptiske kendetegn, som viser produktets særlige egenart (artikel 7, stk. 2, i forordningen)

»Karjalanpiirakka« er en salt pirog, der er ganske tynd, som består af en let dej med fyld i midten. Den måler normalt 7-20 cm. Den er oftest oval, men kan også være rund. Dejen dækker ikke al fyldet på oversiden. Kanterne foldes ind mod midten og knibes let, så de får en bølget form. Dejen skal være sprød. Den udgør ca. en tredjedel af det endelige produkt, mens fyldet udgør ca. to tredjedele.

4.2. Beskrivelse af den fremstillingsmetode for det produkt, som betegnelsen under punkt 1 henviser til, som producenterne skal følge, herunder eventuelt arten og beskaffenheden af de råvarer eller ingredienser, der anvendes, og metoden til fremstilling af produktet (artikel 7, stk. 2, i forordningen)

Ved tilberedningen af »Karjalanpiirakka« starter man normalt med at koge fyldet. Fyldet består normalt af byggryn, risengryn eller kartoffelmos. Man kan også bruge en grøntsagspuré (f.eks. af kålroer, gulerødder, majroer, kål eller champignons). Kartoffelmosen kan ligeledes være lavet af tørrede kartoffelflager.

Dejen består af vand, salt og rugmel eller hvedemel. Den rulles ud så tyndt som muligt, næsten til den er gennemsigtig, og udstikkes til små pirogger. Jo tyndere dejen udrulles, desto sprødere bliver »Karjalanpiirakka«. Kanterne af dejen foldes ind mod fyldet og knibes, så der bliver en pæn bølgekant. Piroggerne bages i ovnen ved 250-300 °C i 15-20 minutter. Den korte bagetid ved høj temperatur er vigtige for produktets smag.

Fyldet tilberedes ved at bringe 1 l vand, mælk, laktosefri mælk eller vand med mælkepulver eller laktosefrit mælkepulver i kog. Heri tilsættes 2 dl (180 g) risengryn eller byggryn. Risengryn koges i 30-60 minutter, mens byggryn koges lidt længere. Der tilsættes eventuelt lidt salt. Til dejen røres 275-350 g mel med 200 g vand.

Piroggerne pensles ofte med smør, olie eller en blanding af vand og mælk eller vand og laktosefri mælk lige efter bagningen eller efter at være blevet genopvarmet. De kan også pensles med æg.

4.3. Beskrivelse af de centrale elementer til dokumentation for produktets traditionelle egenart (artikel 7, stk. 2, i forordningen)

Disse pirogger, som består af dej med fyld, findes omtalt i et geografisk område, der går fra Karelien til Sibirien og til Kina. Karelien ligger i udkanten af dette område. Den karelske ovale og halvåbne version af en pirog har fået betegnelsen »Karjalanpiirakka«, hvilket betyder »pirog fra Karelien«, efter at den blev kendt uden for Karelien.

»Karjalanpiirakka« stammer fra 1600-1700-tallet fra et område, der i dag hører til Vestfinland, hvorefter opskriften har bredt sig til resten af Finland og endda til Sverige med de finsktalende karelere, der blev fordrevet under 2. Verdenskrig. Den første skriftlige dokumentation om »Karjalanpiirakka« stammer fra 1686.

De afgørende faktorer for den traditionelle fremstilling af »Karjalanpiirakka« er følgende: Dejen udrulles så tyndt som muligt, til den er næsten gennemsigtig, til runde eller ovaler forme af en diameter eller længde på 10-24 cm. Fyldet fordeles på midten og ud til 1-2 cm fra kanten. Dernæst foldes kanterne ind mod, men ikke helt hen over, fyldet, så man ender med en pirog, der er åben på midten. Kanterne knibes let til et bølgeformet mønster hele vejen rundt. Piroggerne bages ved høj temperatur i kort tid, hvilket gør dejen sprød og giver produktet dets særlige smag.

(1) EUT L 179 af 19.6.2014, s. 17.